सीबीआई ने अवैध खनन मामले में कर्नाटक में छापे मारे  
सीबीआई ने राज्य में कथित अवैध खनन मामले में कर्नाटक में कांग्रेस तथा भाजपा के दो विधायकों के आवासों सहित विभिन्न स्थानों पर छापे मारे।
केंद्रीय जांच ब्यूरो (सीबीआई) ने राज्य में कथित अवैध खनन मामले में कर्नाटक में कांग्रेस तथा भाजपा के दो विधायकों के आवासों सहित विभिन्न स्थानों पर छापे मारे। सुप्रीम कोर्ट द्वारा राज्य के बेल्लारी जिले और आंध्र प्रदेश के अनंतपुर में खनन गतिविधियों के बीच की कथित कड़ी की जांच के संदर्भ में सीबीआई से जवाब मांगे जाने के करीब एक हफ्ते बाद यह कदम उठाया गया है।  सीबीआई के सूत्रों ने बताया कि भाजपा विधायक जी जनार्दन रेड्डी और कांग्रेस विधायक बी नागेंद्र के आवासों सहित एसोसिएटेड माइनिंग कंपनी और सिंडिकेट माइनिंग के परिसरों पर छापे मारे गए।  प्रधान न्यायाधीश एसएच कपाड़िया की अध्यक्षता वाली सुप्रीम कोर्ट की पीठ ने 23 सितंबर को सीबीआई को खनन गतिविधियों के बीच कड़ी की जांच का निर्देश दिया था, क्योंकि प्रथम दृष्टया इसने पाया था कि दोनों कंपनियों द्वारा निकाली गई सामग्री (अयस्क) को आंध्र प्रदेश के ओबुलापुरम के जरिए ले जाया जा रहा है।  पीठ ने कहा था, इसीलिए हम सीबीआई को नोटिस जारी कर रहे हैं। हम चाहते हैं कि सीबीआई इस कड़ी के पहलू की जांच करे। एजेंसी के सूत्रों ने बताया कि सीबीआई ने सज्जन जिन्दल के स्वामित्व वाली जेएसडब्ल्यू के कार्यालय पर भी छापा मारा, क्योंकि एजेंसी का दावा है कि यह भी अपने इस्पात संयंत्र के लिए लौह अयस्क से लाभान्वित होने वाली रही।  जेएसडब्ल्यू ने कहा कि कोई छापेमारी नहीं हुई, लेकिन सीबीआई की टीम ने आज सुबह कंपनी के विजयनगर वर्क्‍स का दौरा किया और लौह अयस्क हासिल करने के बारे में कुछ सूचना मांगी।